Document ID: 31968R1767

ΚΑΝΟΝΙΣΜΟΣ (ΕΟΚ) αριθ. 1767/68 ΤΗΣ ΕΠΙΤΡΟΠΗΣ της 6ης Νοεμβρίου 1968 περί του καθεστώτος των ελαχίστων τιμών κατά την εξαγωγή προς τις τρίτες χώρες βολβών, κρομμύων και κονδύλων που προορίζονται για την παραγωγή ανθέων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 234/68 του Συμβουλίου της 27ης Φεβρουαρίου 1968 περί συστάσεως κοινής οργανώσεως αγοράς στον τομέα των ζώντων φυτών και των προϊόντων ανθοκομίας(1), και ιδίως το άρθρο 7 παράγραφος 2,
Εκτιμώντας:
ότι είναι αναγκαίο να καθορισθούν έγκαιρα οι ελάχιστες τιμές κατά την εξαγωγή για να δυνηθούν οι επαγγελματίες να λάβουν τα μέτρα τους- ότι πρέπει να ληφθούν υπόψη για τον καθορισμό των τιμών αυτών τα εκδοθέντα από τα Κράτη μέλη μέτρα στο πεδίο της εξαγωγής κατά τα προηγούμενα έτη- ότι πρέπει επί πλέον να ληφθούν υπόψη οι τιμές επί των διεθνών αγορών-
ότι, για να επιτραπεί ο καθορισμός των ελαχίστων τιμών κατά την εξαγωγή προς τις τρίτες χώρες, τα Κράτη μέλη πρέπει να παράσχουν τα αναγκαία στοιχεία για τα εν λόγω είδη, ποικιλίες και μεγέθη- ότι πρέπει να διαπιστωθεί η αντιπροσωπευτικότητα των στοιχείων αυτών δια της ενδείξεως των εξαχθεισών ποσοτήτων-
ότι, για να εξασφαλισθεί καλή λειτουργία του συστήματος των ελαχίστων τιμών, πρέπει να προβλεφθούν επ'αυτού και οι κανόνες εφαρμογής και ελέγχου-
ότι, λόγω του πειραματικού χαρακτήρος του παρόντος κανονισμού, πρέπει να περιορισθεί η εφαρμογή του μέχρι της 31ης Μαΐου 1971, για να είναι δυνατό να ληφθεί υπόψη η αποκτηθείσα πείρα για τη σύνταξη νέου κανονισμού-
ότι τα προβλεπόμενα στον παρόντα κανονισμό μέτρα είναι σύμφωνα με τη γνώμη της Επιτροπής Διαχειρίσεως Ζώντων Φυτών και Προϊόντων Ανθοκομίας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι ελάχιστες τιμές κατά την εξαγωγή που προβλέπονται στο άρθρο 7 του κανονισμού (ΕΟΚ) αριθ. 234/68 καθορίζονται κατ' έτος το αργότερο την 31η Οκτωβρίου- εκτός αυτών για τις βεγόνιες, συνίγγιες, γλαδιόλους, ντάλιες και κρίνους που πρέπει να εκδοθούν το αργότερο την 31η Δεκεμβρίου. Οι τιμές αυτές ισχύουν για τα προϊόντα της συγκομιδής του επομένου έτους από του προσδιορισμού τους. Οι τιμές αυτές δύνανται να διαφοροποιούνται για κάθε προϊόν, ανάλογα με τη χώρα προορισμού, των συνθηκών παραγωγής και των συνθηκών εμπορίας αφ'ενός, των μεγεθών και ετέρων χαρακτηριστικών του προϊόντος αφ'ετέρου, και καθορίζονται λαμβάνοντας υπόψη ιδίως:
- τις ελάχιστες τιμές κατά την εξαγωγή, ενδεχομένως εφαρμοσθείσες από τα Κράτη μέλη κατά τα προηγούμενα τρία έτη από του καθορισμού των ελαχίστων τιμών-
- τις εξελίξεις των τιμών στις διεθνείς αγορές κατά τα προηγούμενα τρία έτη από του καθορισμού των ελαχίστων τιμών-
- την ανάγκη να διατηρηθεί σταθερό επίπεδο τιμών κατά την εξαγωγή και να αποφευχθούν διαταραχές στην παγκόσμια αγορά.
2. Οι ελάχιστες τιμές κατά την εξαγωγή καθορίζονται στο στάδιο της αναχωρήσεως από το κατάστημα/εξαγωγεύς. Οι τιμές αυτές δεν περιλαμβάνουν την αξία της συσκευασίας, τα έξοδα ασφαλίσεως και όλων των συμπληρωματικών εξόδων.
3. Κάθε Κράτος μέλος ανακοινώνει κατ'έτος προ της 1ης Δεκεμβρίου για τις βεγόνιες, συνίγγιες, γλαδιόλους, ντάλιες και κρίνους και προ της 15ης Οκτωβρίου για τα λοιπά προϊόντα που υπόκεινται στο καθεστώς των ελαχίστων τιμών κατά την εξαγωγή, τις ακόλουθες πληροφορίες προς την Επιτροπή και προς τα άλλα Κράτη μέλη:
- κάθε στοιχείο εκτιμήσεως επί της εξελίξεως των τιμών στις διεθνείς αγορές και επί του επιπέδου των προς καθορισμό ελαχίστων τιμών-
- τις εξαχθείσες προς τις τρίτες χώρες ποσότητες.
Άρθρο 2
1. Απαγορεύονται, η θέση προς πώληση, η πώληση και η παράδοση για εξαγωγή προς τις τρίτες χώρες προϊόντος που υπόκειται στο καθεστώς των ελαχίστων τιμών κατά την εξαγωγή, σε τιμή κατώτερη της ελαχίστης τιμής της ισχυούσης για το προϊόν αυτό με την επιφύλαξη των διατάξεων που αναφέρονται στην παράγραφο 4.
2. Αν δεν έχει καθορισθεί η ελάχιστη τιμή για ορισμένο μέγεθος δοθέντος προϊόντος, ισχύει για το εν λόγω μέγεθος η χαμηλότερη καθορισθείσα ελάχιστη τιμή για το προϊόν αυτό.
3. Στην περίπτωση κατά την οποία η πώληση πραγματοποιείται σε τιμή αναφερομένη σε στάδιο ευρισκόμενο μετά το στάδιο της αναχωρήσεως από το κατάστημα/εξαγωγεύς, η τιμή αυτή πρέπει να καθορισθεί σε τέτοιο επίπεδο ώστε το εισπραχθησόμενο από τον πωλητή ποσό μετά την αφαίρεση της αξίας του μέσου συσκευασίας, των εξόδων ασφαλίσεως, των εξόδων μεταφοράς και κάθε συμπληρωματικού εξόδου να μην είναι κατώτερο από την ελάχιστη τιμή.
4. Η ελάχιστη τιμή που καθορίζεται για κάθε προϊόν δύναται να μειωθεί το πολύ κατά 2%, σε περίπτωση πληρωμής τοις μετρητοίς.
5. Τα τιμολόγια που συνοδεύουν τα προϊόντα κατά την εξαγωγή πρέπει να αναφέρουν ιδίως:
- την τιμή και το μέγεθος των προϊόντων,
- την αξία του μέσου συσκευασίας, τα έξοδα ασφαλίσεως και όλων των συμπληρωματικών εξόδων.
Άρθρο 3
Ο έλεγχος της εφαρμογής του καθεστώτος των ελαχίστων τιμών κατά την εξαγωγή διενεργείται από τους ορισθέντες οργανισμούς ως αρμοδίους από τα Κράτη μέλη. Το Κράτος μέλος γνωστοποιεί στα άλλα Κράτη μέλη και στην Επιτροπή το αργότερο ένα μήνα μετά την έναρξη ισχύος του παρόντος κανονισμού το όνομα και τη διεύθυνση του οργανισμού που αναλαμβάνει τον έλεγχο αυτό.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ισχύει μέχρι την 31η Μαΐου 1971.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 6 Νοεμβρίου 1968.

Labels: 3
2
17
6